CELEX: 32014R0697
Language: el
Date: 2014-06-24 00:00:00
Title: Κανονισμός (ΕΕ) αριθ. 697/2014 της Επιτροπής, της 24ης Ιουνίου 2014 , για την τροποποίηση του κανονισμού (ΕΚ) αριθ. 906/2009 όσον αφορά τη διάρκεια εφαρμογής του  Κείμενο που παρουσιάζει ενδιαφέρον για τον ΕΟΧ

25.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 184/3
            
         ΚΑΝΟΝΙΣΜΌΣ (ΕΕ) αριθ. 697/2014 ΤΗΣ ΕΠΙΤΡΟΠΉΣ
   της 24ης Ιουνίου 2014
   για την τροποποίηση του κανονισμού (ΕΚ) αριθ. 906/2009 όσον αφορά τη διάρκεια εφαρμογής του
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 246/2009 του Συμβουλίου, της 26ης Φεβρουαρίου 2009, σχετικά με την εφαρμογή του άρθρου 81 παράγραφος 3 της Συνθήκης επί ορισμένων κατηγοριών συμφωνιών, αποφάσεων και εναρμονισμένων πρακτικών μεταξύ ναυτιλιακών εταιρειών τακτικών γραμμών (consortia) (1), και ιδίως το άρθρο 1,
   Μετά από διαβούλευση με τη συμβουλευτική επιτροπή συμπράξεων και δεσποζουσών θέσεων,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 906/2009 της Επιτροπής (2) χορηγεί στις κοινοπραξίες ναυτιλιακών εταιρειών τακτικών γραμμών απαλλαγή κατά κατηγορία από την απαγόρευση του άρθρου 101 παράγραφος 1 της Συνθήκης, εφόσον πληρούνται ορισμένες προϋποθέσεις. Η ισχύς του εν λόγω κανονισμού θα λήξει στις 25 Απριλίου 2015, σύμφωνα με το ανώτατο όριο των 5 ετών που προβλέπεται στο άρθρο 2 παράγραφος 1 του κανονισμού (ΕΚ) αριθ. 246/2009. Με βάση την πείρα της Επιτροπής από την εφαρμογή της απαλλαγής κατά κατηγορία, εκτιμάται ότι οι λόγοι στους οποίους στηρίχθηκε η απαλλαγή κατά κατηγορία για τις κοινοπραξίες εξακολουθούν να ισχύουν και ότι οι συνθήκες βάσει των οποίων καθορίστηκαν το πεδίο εφαρμογής και το περιεχόμενο του κανονισμού (ΕΚ) αριθ. 906/2009 δεν έχουν μεταβληθεί ουσιωδώς.
            
         
               (2)
            
            
               Ο κανονισμός (ΕΚ) αριθ. 906/2009 απλούστευσε και επέφερε ουσιαστικές τροποποιήσεις στους κανόνες που εφαρμόζονται για τις κοινοπραξίες. Δεδομένου ότι το νέο νομικό πλαίσιο ισχύει και εφαρμόζεται για σύντομο μόνο χρονικό διάστημα, θα πρέπει να αποφευχθούν περαιτέρω αλλαγές κατά το παρόν στάδιο. Με τον τρόπο αυτό, θα αποφευχθεί η αύξηση του κόστους συμμόρφωσης των επιχειρήσεων του κλάδου.
            
         
               (3)
            
            
               Κατά συνέπεια, θα πρέπει να παραταθεί κατά μία πενταετία η ισχύς του κανονισμού (ΕΚ) αριθ. 906/2009,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 7 του κανονισμού (ΕΚ) αριθ. 906/2009, η φράση «25 Απριλίου 2015» αντικαθίσταται από τη φράση «25 Απριλίου 2020».
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 25 Απριλίου 2015.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Ιουνίου 2014.
      
         
            Για την Επιτροπή
         
         
            O Πρόεδρος
         
         José Manuel ΒΑRROSO
      
   
   
      (1)  ΕΕ L 79 της 25.3.2009, σ. 1. Από την 1η Δεκεμβρίου 2009 τα άρθρα 81 και 82 της Συνθήκης ΕΚ έγιναν άρθρα 101 και 102, αντίστοιχα, της ΣΛΕΕ.
   
      (2)  Κανονισμός (ΕΚ) αριθ. 906/2009 της Επιτροπής, της 28ης Σεπτεμβρίου 2009, σχετικά με την εφαρμογή του άρθρου 81 παράγραφος 3 της συνθήκης σε ορισμένες κατηγορίες συμφωνιών, αποφάσεων και εναρμονισμένων πρακτικών μεταξύ ναυτιλιακών εταιρειών τακτικών γραμμών (κοινοπραξίες) (ΕΕ L 256 της 29.9.2009, σ. 31).